|  |  |  |
| --- | --- | --- |
| **בנק ישראל**  דוברות והסברה כלכלית | לוגו בנק ישראל | ‏‏ג' כסלו, תשפ"ג  ‏‏‏‏‏‏‏27 בנובמבר, 2022 |

הודעה לעיתונות:

**הפיקוח על הבנקים מזמין את הציבור לקחת חלק בפעילות ייחודית להגברת המודעות הפיננסית בחברה הערבית**

הפיקוח על הבנקים בבנק ישראל, בשיתוף מרכז השלטון המקומי, יחד עם איגוד הבנקים והמערכת הבנקאית, קידם בחודש יוני 2022 פעילות נרחבת להגברת המודעות הפיננסית בחברה הערבית שהתקיימה בעשרות ישובים ברחבי הארץ ובהשתתפות אלפי אזרחים.

לאור חשיבות הנושא והצלחת הפעילות, ובמטרה לאפשר לאזרחים נוספים מהחברה הערבית לרכוש כלים להתנהלות פיננסית אחראית, יתקיים בחודש דצמבר 2022 סבב נוסף של הפעילות שיכלול הרצאות בשפה הערבית, בנושא "איך להתנהל נכון עם הכסף שלי" והדרכות פרטניות בסניפי הבנקים.

**המפקח על הבנקים, יאיר אבידן**: " **לאור החשיבות הרבה שאנו מעניקים לנושא הגברת המודעות הפיננסית בכלל ובחברה הערבית בפרט, אנו מרחיבים את הפעילות להגברת המודעות הפיננסית בחברה הערבית ומקיימים סבב נוסף בעשרות ישובים. אני מזמין את אזרחי החברה הערבית להשתתף בהרצאות ובהדרכות הפרטניות בסניפי הבנקים אשר יסייעו להם בניהול אחראי של הפעילות הבנקאית ויעשירו את הידע הפיננסי שלהם**".

להלן הרחבה על שני שלבי הפעילות:

שלב ראשון - העברת הרצאות בשפה הערבית, בין התאריכים 5-15.12.2022, בעשרות ישובים שונים ברחבי הארץ, בנושא "**איך להתנהל נכון עם הכסף שלי**". תכני ההרצאות יהיו בפורמט אחיד ויכללו: התייחסות לניהול תקציב, הערך שניתן להפיק מתעודת הזהות הבנקאית, התנהלות מיטבית עם כרטיסי חיוב, בדגש על כרטיס הדביט, וכן דגשים לגבי יתרונות הבנקאות הדיגיטלית.

שלב שני - במטרה לסייע ללקוחות להסתגל לבנקאות הדיגיטלית, יוזמנו לקוחות המערכת הבנקאית בישובים ערביים, במהלך חודשים ינואר-פברואר 2023, להדרכות פרטניות בסניפי הבנקים בהם מתנהל חשבונם. במסגרת הדרכות אלו יתורגלו הנושאים הבאים: היכרות עם אתר האינטרנט של הבנק; למידה על שימוש באפליקציה של הבנק; מעקב אחר התנועות בחשבון באופן דיגיטלי; וביצוע פעולות בנקאיות במכשירים האוטומטיים (הפקדת מזומן, הפקדת שיקים ועוד). בנוסף, כל לקוח שיגיע להדרכה פרטנית יקבל עותק של תעודת הזהות הבנקאית שלו, ללא עלות.

עד עתה נרשמו לפעילות כ 60 רשויות ברחבי הארץ וההרשמה לציבור הרחב עדיין בעיצומה. כל המעוניין להשתתף בפעילות, המתקיימת **ללא עלות**, מוזמן להירשם מראש, באתר smartmoney.org.il או בטלפון 3050\*.

מצורפים שקפים נבחרים מהמצגת שתועבר במסגרת הפעילות:







